Problemele cu tranzitul intestinal nu numai că afectează calitatea vieții, dar pot fi și un semnal că organismul tău nu funcționează la parametrii optimi. Constipația, diareea, sindromul intestinului iritabil (SII) și alte probleme gastrointestinale își arată efectele inclusiv în ceea ce privește starea generală de bine.
De la disconfortul fizic până la impactul psihologic, problemele cu tranzitul intestinal pot transforma activități simple și cotidiene, cum ar fi mersul la un eveniment sau călătoriile, într-un coșmar. Dar ce te faci atunci când, în ciuda consultațiilor medicale și a tratamentelor, tranzitul tău intestinal refuză să revină la normal?
Ei bine, de multe ori soluția nu constă numai în medicamente. Să ne amintim și că sistemul digestiv este strâns legat de alte aspecte ale sănătății noastre, inclusiv de sănătatea mentală. Stresul și anxietatea pot, de asemenea, juca roluri semnificative în disfuncționalitățile digestive.
Unul dintre cele mai evidente semne ale unui tranzit intestinal deficitar este modificarea scaunelor. Constipația și diareea nu sunt doar incomode, ci și periculoase dacă devin cronice. Acumularea de gaze și senzația de balonare sunt adesea legate de indigestie și de un tranzit intestinal lent. Aceste simptome sunt extrem de stânjenitoare și pot afecta calitatea vieții.
Deficitul în tranzitul intestinal își arată efectele pe termen lung asupra sănătății. De exemplu, constipația cronică duce la formarea de hemoroizi sau fisuri anale, în timp ce diareea persistentă cauzează deshidratare și malnutriție. Mai mult, un tranzit intestinal neregulat poate fi simptomul unor afecțiuni mai grave, cum ar fi boala inflamatorie intestinală sau chiar cancerul colorectal.
Nu este niciun secret că ceea ce mâncăm are un impact uriaș asupra modului în care ne simțim. Cu toate acestea, este surprinzător cât de mult subestimăm alimentele atunci când vine vorba de tranzitul intestinal. Cum oferta alimentară este dominată de produse procesate, fast-food și alimente bogate în zaharuri și grăsimi, nu este de mirare că tot mai mulți oameni se confruntă cu probleme digestive.
Dacă vrei să schimbi acest lucru, mizează pe fibrele alimentare. Acestea au un rol esențial în reglarea tranzitului intestinal, regăsindu-se în fructe, legume, nuci, semințe și cereale integrale. Fibrele adaugă volum la scaun și îl fac mai ușor de eliminat, ajutând la prevenirea constipației.
Hidratarea corespunzătoare este la fel de importantă ca aportul de fibre. Apa ajută la menținerea unei consistențe adecvate a scaunului și facilitează tranzitul acestuia prin intestin. O deshidratare cronică duce la constipație și la alte probleme digestive. Încearcă să consumi cel puțin 2-3 litri de apă pe zi și evită băuturile cu zahăr și carbogazoase, care duc la balonare și alte probleme digestive.
Consumă semințe de in
Semințele de in sunt considerate un "super-aliment" și sunt tot mai apreciate pentru beneficiile lor nutriționale. Fibrele solubile și insolubile din semințele de in ajută la normalizarea tranzitului intestinal.
Acizii grași omega-3 sunt cunoscuți pentru proprietățile lor antiinflamatorii, care pot ajuta în gestionarea unor afecțiuni intestinale, precum sindromul intestinului iritabil sau boala inflamatorie intestinală.
Deși semințele de in pot fi consumate întregi, măcinate (sau zdrobite) sunt adesea preferate pentru o absorbție optimă a nutrienților. Cele de la Biosano pot fi adăugate cu ușurință în:
salate pentru un plus de textură și nutrienți;
smoothie-uri sau shake-uri pentru un boost de fibre;
preparate de panificație, cum ar fi pâine sau muffins;
ca agent de îngroșare în sosuri sau deserturi.
Fă sport
Exercițiul fizic stimulează mișcarea peristaltică a intestinului, facilitând astfel procesul de digestie și eliminare. Acesta poate preveni sau ameliora constipația și contribui la un tranzit intestinal regulat.
Mersul pe jos este o formă excelentă de exercițiu pentru toate vârstele și nivelele de aptitudine fizică. Yoga nu este doar o practică excelentă pentru reducerea stresului; anumite poziții sunt cunoscute pentru a îmbunătăți funcția intestinală și a ajuta la eliminarea gazelor.
Activitățile cardio, cum ar fi înotul, alergatul și ciclismul, sunt eficiente în stimularea sistemului digestiv. Cu toate acestea, este întotdeauna recomandat să aștepți cel puțin o oră după masă înainte de a începe un exercițiu aerobic intens.
Spune STOP stresului
Cu toții am auzit expresia "fluturi în stomac" sau "ceva la stomac" când suntem stresați sau anxioși. Aceste sentimente nu sunt doar metafore; ele reflectă interconexiunea strânsă dintre sistemul nervos și sistemul digestiv.
Când suntem stresați, organismul eliberează cortizol, care influențează negativ motilitatea intestinală și cauzează constipație sau diaree. Sub stres, fluxul sanguin către tractul digestiv este redus, ceea ce încetinește procesul de digestie și duce la disconfort abdominal.
Ia probiotice
Dacă ai căutat vreodată soluții pentru a-ți îmbunătăți tranzitul intestinal, cel mai probabil ai auzit de termenul de "probiotice". Probioticele sunt bacterii benefice care trăiesc în tractul nostru gastrointestinal și fac parte din microflora intestinală, un ecosistem complex de microorganisme care ajută la digestie, producția de vitamine și combaterea infecțiilor.
Printre beneficiile cele mai cunoscute ale probioticelor se numără îmbunătățirea digestiei lactozei, reducerea simptomelor asociate cu sindromul intestinului iritabil și prevenirea diareei asociate cu antibioticele.
Probioticele pot fi obținute din diverse surse, atât din suplimente, cât și din alimentele fermentate, cum sunt iaurtul, kefirul, kimchi și chucrut. Deși probioticele sunt, în general, sigure, există situații în care utilizarea lor necesită precauție – imunitate scăzută sau alte afecțiuni medicale preexistente.